Բայց նայենք Հրազդանի աջ ափին, Այգեձոր թաղամասի դիմաց, ուր դեռ փռված են Դալմայի այգիներ կոչվող գեղատեսիլ պտղատու այգիների մնացորդները: Ճիշտ է, դրանք տարբեր ժամանակներում ավելի ծաղկուն եւ շքեղ են եղել ու համարվել են Երեւանի փոքրիկ դրախտը: 93-ի ցուրտ ձմեռը այդ այգու գլխին էլ կացին իջեցրեց: Հավանաբար բոլոր տեսակի ՙկանաչ» ծրագրերը նախ եւ առաջ Դալմայի այգիների վերականգնումը պետք է ունենան որպես թիվ մեկ խնդիր: Առհասարակ` Հրազդանի կիրճը անտառաշերտի հարստացմամբ իր բնական միջին վիճակին վերադառնալուց հետո կարող է հավակնել Երեւանի թոքերը լինելուն: Երեւանն առհասարակ հայտնի է եղել այգիներով: Նոյը, երբ իջել է Արարատից, մի որթատունկ է տնկել Երեւանի մոտ,-պատմում է ավանդույթը, եւ, հավանաբար, ավանդույթը հենց նկատի է ունեցել Դալմայի այգիները: Դալմայի այգիների եւ Դալմայի ջրանցքի մասին լեգենդներ կան: Ասենք, որ Հրազդանից հանված Դալմայի, Աբուհայաթի, Նորագյուղի եւ Մամռիի ջրանցքները անհիշելի ժամանակներից վերանորոգվել եւ ըստ այդմ` անվանափոխությունների ենթարկվելով` ոռոգել են Երեւանի այգիները: Դալմայի այգիների մասին ամենից ուշ շրջանի լեգենդը կապվում է Չարենցի հետ. երկար ժամանակ համարել են, որ Չարենցին գնդակահարել են հենց այստեղ: